“ทวิช” ยัน IFEC ทำทุกอย่างตามกฎหมาย จ่อเอาผิด“กลุ่มผู้ไม่หวังดี” ใช้พนักงานเป็นเครื่องมือ
 “ทวิช” จ่อเอาผิด“กลุ่มผู้ไม่หวังดี”ใช้พนักงานเป็นเครื่องมือ ยัน IFEC ทำทุกอย่างตามกฎหมาย
“ทวิช” จ่อเอาผิด“กลุ่มผู้ไม่หวังดี”ใช้พนักงานเป็นเครื่องมือ ยัน IFEC ทำทุกอย่างตามกฎหมาย
30 ส.ค. 2562

สืบเนื่องจากกรณีร้องเรียนของกลุ่มบุคคลซึ่งอ้างตัวว่าเป็นพนักงาน บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC หากแต่ไม่ได้ทำงานหรือประจำการอยู่ในสำนักงานใหญ่ รวมตัวกันยื่นหนังสือร้องเรียนว่า ไม่ได้รับชำระเงินค่าจ้างเดือนสิงหาคม 2562 นั้น
ล่าสุด นายทวิช เตชะนาวากุล ในฐานะประธานกรรมการบริษัทและประธานเจ้าหน้าที่บริหาร ชี้แจงว่า ตั้งแต่ที่ตนได้รับการจดทะเบียนกรรมการ บริษัทได้ให้อดีตกรรมการและผู้บริหารส่งมอบเอกสาร บัญชี และทรัพย์สินของบริษัทหลายครั้ง อย่างไรก็ตาม ตนไม่เคยได้รับมอบเอกสารใดๆ รวมถึงรายชื่อพนักงาน หรือข้อมูลการจ้างพนักงานไปทำงานนอกสถานที่จดทะเบียน โดยที่คณะกรรมการที่ได้เลือกตั้งมาไม่เคยรับรู้หรือ ได้รับแจ้งประเด็นดังกล่าวแต่ประการใด
ขณะที่ก่อนหน้านี้บริษัทได้จัดส่งหนังสือถึงพนักงานให้เข้าไปรายงานตัวว่าเป็นพนักงานของบริษัท ณ สำนักงานใหญ่ ซึ่งเป็นสถานที่ตั้งสำนักงานแห่งเดียวของบริษัท ที่จดทะเบียนถูกต้องตามกฎหมายมาโดยตลอด คือ เลขที่ 33/4 อาคารเดอะไนน์ ทาวเวอร์ ชั้น 29  ถนนพระราม 9 แขวงห้วยขวาง เขตห้วยขวาง กรุงเทพมหานคร และเพื่อชี้แจงถึงการเปลี่ยนแปลงที่เกิดขึ้นในส่วนบริหาร โดยบริษัทไม่มีนโยบายให้แบ่งแยกออฟฟิศออกเป็นหลายแห่งหรือทำงานนอกสถานที่เนื่องจากต้องการลดค่าใช้จ่ายที่ไม่จำเป็น
ทั้งนี้ในช่วงเช้าวันพุธที่ 28 สิงหาคม 2562 นายวิชัย ถาวรวัฒนยงค์ อดีตกรรมการ IFEC ที่ปัจจุบันไม่ได้มีอำนาจใดๆในบริษัทแล้ว ได้มายื่นเอกสาร แจ้งให้บริษัทจ่ายค่าระบบสาธารณูปโภคและค่าใช้จ่ายต่างๆ โดยนายทวิชได้ไปต้อนรับและสอบสอบถึงประเด็นดังกล่าว ว่า เอกสารที่นายวิชัย เข้ามายื่นนั้น ไม่มีการบอกรายละเอียดค่าใช้จ่ายที่ชัดเจนในเอกสาร ซึ่งหลังจากนั้น นายวิชัยก็มิได้ส่งรายละเอียดมาเพิ่มเติม
ดังนั้น ตนจึงเห็นว่าการที่นายวิชัยกับพวกส่งเอกสารมาขอเงินค่าใช้จ่ายนั้น จึงไม่มีเหตุผลอันสมควรที่บริษัทจะต้องจ่ายค่าใช้จ่ายตามที่นายวิชัยกับพวกเรียกร้องแต่อย่างใด ขณะที่ก่อนหน้าหนี้ตั้งแต่ที่กรรมการและผู้บริหารภายใต้การนำของนายทวิช เข้ามาปฎิบัติหน้าที่ ก็ไม่เคยจ่ายเงินเดือนให้แก่กลุ่มบุคคลซึ่งอ้างตนว่าเป็นพนักงาน IFEC ไม่รู้จักหรือมีการปฎิบัติงานใดๆกับพนักงานกลุ่มดังกล่าว และไม่ทราบว่ากลุ่มดังกล่าวได้รับเงินเดือนจากใครและใครเป็นผู้อนุมัติ หรือทำงานภายใต้การบริหารของใคร และพึ่งทราบว่ามีการจ่ายเงินเดือนให้กับพนักงานบางกลุ่มเมื่อช่วงสัปดาห์ก่อนแล้ว ในขณะที่พนักงานส่วนที่เหลือไม่ได้รับการจ่ายเงินเดือน สร้างความไม่พอใจให้พนักงาน และต่อต้านไม่ฟังคำสั่งของคณะกรรมการชุดใหม่ที่ปฎิบัติหน้าที่โดยชอบธรรมเพื่อประโยชน์ของบริษัทและผู้ถือหุ้น
ทั้งนี้ช่วงต้นสัปดาห์ที่ผ่านมาได้มีพนักงานบริษัทหลายราย ทยอยติดต่อขอเข้ามารายงานตัวต่อบริษัท ซึ่งบริษัทได้ชี้แจงให้ทราบ และพนักงานกลุ่มดังกล่าวก็มีการตอบรับที่ดีต่อบริษัท มิได้มีปัญหาใดๆ เกิดขึ้น
อย่างไรก็ตามในช่วงเช้าวันพฤหัสบดีที่ 29 สิงหาคม 2562 นายวิชัย ได้เรียกกลุ่มพนักงานให้ไปรวมตัวร้องเรียนที่สำนักคณะกรรมการกำกับหลักทรัพย์และตลาดหลักทรัพย์ (ก.ล.ต.) และทำตัวเป็นแกนนำพากลุ่มพนักงานมาที่สำนักงานใหญ่ในช่วงบ่าย โดยมิได้มาในลักษณะของพนักงานมารายงานตัวตามที่บริษัทได้มีหนังสือแจ้งไปยังพนักงานเป็นรายบุคคล หากแต่นำพนักงานประมาณ 20 กว่าคนรวมถึงบุคคลซึ่งไม่ใช่พนักงาน มาแสดงท่าทีคุกคามต่อบริษัทและพนักงานซึ่งปฎิบัติงานอยู่ในขณะนั้น
โดยพฤติกรรมเป็นสิ่งที่คณะกรรมการจะไม่นิ่งเฉย โดยจะดำเนินการทางกฎหมายอย่างเต็มที่ เนื่องจากบริษัทปฏิบัติทุกอย่างตามขั้นตอนของการจดทะเบียนเปลี่ยนแปลงกรรมการไม่มีมีการปกปิด หรือไม่รายงานความคืบหน้าแต่อย่างใด
“ในฐานะตัวแทนคณะบริหาร ขอให้ผู้รับข่าวสารพิจารณารับข้อมูลอย่างระมัดระวังเพราะข้อมูลที่ไม่ได้ออกจากทางบริษัทอาจเป็นข้อมูลที่ปั้นแต่งขึ้นมาจากกลุ่มผู้ไม่หวังดี ที่อาจเจตนาขัดขวางการแก้ไขปัญหาของบริษัท ส่วนเรื่องการไม่ได้รับเงินเดือน หากบุคคลเหล่านั้นเป็นพนักงานของบริษัทจริง ก็ขอเชิญให้มารายงานตัวตามหนังสือที่ได้ส่งแจ้งไว้ บริษัทจะเร่งพิจารณาให้ความช่วยเหลือตามจริงเพราะเข้าใจว่าทุกคนก็มีภาระที่ต้องดูแลและมีสิทธิ์ได้รับเงินค่าจ้างตามที่ได้ทำงานมา แต่บริษัทก็ต้องตรวจสอบและทำทุกอย่างให้ถูกต้องตามขั้นตอนด้วย ซึ่งผลจะออกมาช้าหรือเร็วก็ขึ้นอยู่กับการให้ความร่วมมือของพนักงานเอง” นายทวิช กล่าว